24/01/2011 | Administración LocalMunicipal
Ferrol
Urbanismo
Aprobación defintiva do PERI-2-R Sánchez Aguilera

EDICTO O Pleno do Concello de Ferrol, na sesión que tivo lugar o día 28 de outubro de 2010, acordou a aprobación das seguintes propostas: 1. Aprobación do informe de alegacións do arquitecto municipal de data 25/10/2010, estimando as informadas favorablemente no dito informe e desestimando as informadas desfavorablemente, segundo os fundamentos do dito informe técnico.2. Aprobar definitivamente o documento do PERI-2-R Sánchez Aguilera composto polo documento refundido achegado pola equipa redactora tras a aprobación inicial, coas modificacións da separata de setembro de 2010, coa obriga de achegar un documento único que conteña o refundido dos anteriores documentos obxecto de aprobación definitiva.3. Facer as publicacións e notificacións regulamentarias. En cumprimento do disposto no artigo 92.3 da Lei 9/2002, de 30 de decembro, de ordenación urbanística e protección do medio rural de Galicia, con data do 15 de decembro de 2010 foi remitida á Consellería de Política Territorial, Obras Públicas e Vivenda unha copia autenticada de dous exemplares do instrumento de planeamento aprobado definitivamente cos planos e documentos que o integran. De igual xeito e para os efectos previstos no artigo 59 da Lei 30/1992 de 26 de novembro e no Real Decreto 1093/97 de 4 de xullo e demais normativa de aplicación, o presente anuncio servirá de notificación a interesados, persoas que resultasen descoñecidas e incertas ou ás que non se puidese practicar a notificación. De acordo co sinalado no artigo 92.2 da LOUG, publícase de seguido o texto íntegro da normativa e ordenación. Contra o acordo de aprobación definitiva do Plan Especial de Reforma Interior do PE-2-R Alexandra Manuela Carrey Rzeznik, poderase interpoñer recurso contencioso-administrativo ante o Tribunal Superior de Xustiza de Galicia no prazo de dous meses contados a partir do día seguinte ó da publicación deste anuncio. O que se fai público para xeral coñecemento. Ferrol, 29 de decembro de 2010. O alcalde Asdo.: Vicente Irisarri Castro 5. ORDENANZAS REGULADORAS 5.1. NORMAS XERAIS Art.1. Natureza, ámbito e vixencia.1. O presente Plan Especial desenvolve o solo urbano non consolidado definido polo Plan Xeral Municipal de Ordenación de Ferrol no ámbito do PERI-2-R Plan Especial de Reforma Interior de Alexandra Manuela Carrey Rzeznik.2. O Plan Especial non entrará en vigor ata que se teña producido a publicación dos textos íntegros do acordo de Aprobación Definitiva no Diario Oficial de Galicia e no Boletín Oficial da Provincia e da Normativa Urbanística no Boletín Oficial da Provincia, se cumprimente o establecido no art.92 da Lei 9/2002 de Ordenación Urbanística e Protección do Medio Rural de Galicia e teña transcorrido o prazo previsto no art.65.2 en relación ao art.70.2 da Lei 7/85, de 2 de abril, das Cortes Xerais e no art.217 da Lei 5/97 de 22 de xullo da Administración Local de Galicia. A súa vixencia será indefinida.3. As presentes Ordenanzas serán de aplicación obrigatoria para a redacción de Estudos de Detalle, Proxectos de Urbanización, Edificación, e Parcelación que se pretendan realizar dentro do ámbito do Plan Especial. Art.2. Relación co Plan Xeral Municipal de Ordenación de Ferrol e coa lexislación de Patrimonio. En todos os puntos non desenvolvidos no presente Plan Especial, estarase ao disposto no Plan Xeral Municipal de Ordenación de Ferrol. En concreto será de aplicación o disposto nos artigos 160 a 166 para os efectos da regulación dos elementos suxeitos e protección patrimonial. En canto á posibilidade de localización de restos arqueolóxicos no ámbito do Plan Especial que poidan condicionar tanto os usos previstos como a ordenación detallada estarase ao disposto no artigo 164 da Normativa Urbanística do Plan Xeral. Calquera solicitude de licenza ou actuación municipal que incorpore algún tipo de movemento de terras ou afecte ao subsolo deberá ser autorizado polo órgano competente da “Consellería de Cultura e Turismo” co obxecto de establecer a cautela arqueolóxica pertinente conforme ao carácter das obras solicitadas. Art.3. Alcance normativo dos documentos.1. O alcance normativo do Plan deriva do contido normativo dos documentos que o integran: Memoria de Ordenación, Ordenanzas Reguladoras, Planos de Ordenación, Plan de Etapas e Catálogo, que terán carácter obrigatorio.2. A cartografía a escala 1/2000, que constitúe a base gráfica sobre a que se ten debuxada a planimetría, terá o carácter de cartografía oficial e o seu uso será obrigatorio para reflectir o emprazamento e determinacións de calquera actuación de planeamento ou petición de licencia urbanística. O Concello poderá crear a correspondente ordenanza para a expedición de copias reproducibles da cartografía oficial. Art.4. Modificacións.1. A modificación de calquera dos elementos do Plan regularase polo previsto no art.94 da Lei 9/2002 de Ordenación Urbanística e Protección do Medio Rural de Galicia.2. As modificacións non poderán alterar, en ningún caso, o teito máximo de vivendas, nin diminuír a superficie reservada para usos dotacionais, debendo xustificarse, en todo caso, a conveniencia e oportunidade das mesmas. Art.5. Desenvolvemento obrigatorio. Para a execución do Plan Especial redactarase obrigatoriamente o Proxecto de Urbanización correspondente. Art.6. Estudos de detalle. Cando as ordenanzas particulares así o establezan redactaranse Estudos de Detalle para a reordenación volumétrica dos cuarteiróns edificables sen alterar as determinacións contidas nestas Ordenanzas. Igualmente poderán redactarse Estudos de Detalle para readaptar as aliñacións. Art.7. Execución do Plan e desenvolvemento dos sistemas xerais. A execución do Plan Especial realizarase por polígonos completos, a estes efectos establécese un único polígono de execución. O Plan Especial ordena pormenorizadamente o sistema xeral dotacional definido polo Plan Xeral. Art.8. Sistema de actuación. Fíxase como sistema de actuación o de cooperación. Art.9. Parcelación. Nas parcelacións procurarase que a división das fincas se axuste ás regras de xeometría, orde e uniformidade, para a súa edificación conforme ao Plan, xustificándose debidamente as excepcións a esta regra. Seguirase a regra de lindes rectos e normais ás aliñacións. Art.10. Definicións. A efectos destas ordenanzas, cantas veces se empreguen os termos que a continuación se indican, terán o significado que taxativamente se expresa nos apartados seguintes: SOLAR Entenderase por solar toda parcela que encontrándose no solo urbano como consecuencia da execución do Plan Especial e o Proxecto de Urbanización, cumpra ademais todas e cada unha das condicións seguintes: a) Ter sinaladas aliñacións e rasantes. b) Dispoñer de acceso rodado directo pola vía á que dea fronte. c) Ter pavimentada a calzada da vía a que dea fronte e dispoñer de encintado de beirarrúas. d) Dispoñer de abastecemento de auga, evacuación de augas e subministro de enerxía eléctrica, nas condicións previstas no Plan Especial. ALIÑACIÓN Entenderase por aliñación aquela liña límite da parcela que separa esta dos espazos libres públicos. LIÑA DE EDIFICACIÓN É aquela liña que a futura edificación non pode superar, agás cos saíntes, cando estes estean permitidos. A liña de edificación pode ser exterior ou interior: – Exterior: cando se refire á fachada da edificación que dea fronte a espazos libres públicos, rúa ou praza, ou aos libres privados que limiten con estes e sexan froito da disposición da edificación. – Interior: cando se refire á fachada oposta á anterior. Á súa vez pode ser: a) Liña de edificación interior en planta piso: aquela que non pode ser superada pola edificación, salvo pola prolongación da planta baixa ou a disposición de corpos voados nas condicións definidas na presente normativa. b) Liña de edificación interior en planta baixa: aquela que soamente pode ser alcanzada pola prolongación da planta baixa, dentro da parcela que acolle á edificación principal. PARCELA EDIFICABLE É a parte do solar comprendida entre liñas de edificación. RECUADO É o ancho da faixa de terreo comprendida entre a aliñación oficial e a liña de edificación cando ambas as dúas non coinciden. Así mesmo as separacións da edificación ao respecto dos demais lindes da parcela edificable denominaranse recuados; recuados laterais cando se refiren aos lindes laterais ou recuados posteriores si se refiren ao linde posterior da parcela. RASANTE É o perfil lonxitudinal dunha vía. A cota da rasante medirase en puntos do eixe. Para a medición da altura de edificación tómase como referencia a rasante da beirarrúa en contacto coa edificación. LIÑA DE CORNIXA É a liña resultante da intersección do plano de fachada definido pola liña de edificación co plano de cuberta. ALTURA DA EDIFICACIÓN A altura da edificación é a dimensión vertical dun edificio. Para a súa regulación poderase utilizar unha ou ambas destas dúas unidades de medida: a) A distancia vertical en metros desde a rasante da beirarrúa á que dea fronte a edificación ata a liña de cornixa. b) Número total de plantas, nas que se incluirán a planta baixa e as plantas piso e, nos casos en que se estableza nas condicións xerais de volume, a planta semisoto. ALTURA MÁXIMA DA EDIFICACIÓN É aquela que non pode superarse coa edificación. Establecerase en número máximo de plantas e/ou en metros. Haberán de respectarse ambas as dúas. ALTURA DE PISOS Entenderase por altura de pisos a distancia entre as caras inferiores de dous forxados consecutivos. ALTURA LIBRE DE PISOS Entenderase como a distancia desde a superficie do pavimento acabado ata a superficie inferior do teito da planta correspondente. SUPERFICIE OCUPADA É a comprendida dentro dos límites definidos pola proxección vertical sobre un plano horizontal das liñas externas de toda a construción, incluso a subterránea e os voos. SUPERFICIE EDIFICADA OU CONSTRUÍDA POR PLANTA É a comprendida entre os límites exteriores da construción da planta. SUPERFICIE TOTAL EDIFICADA OU CONSTRUÍDA É a resultante da suma das superficies edificadas de todas as plantas que compoñen o edificio. ESPAZOS LIBRES INTERIORES Á PARCELA Son aqueles espazos de uso privado ou público comprendidos entre as liñas de edificación e, se é o caso, os límites do cuarteirón. CUARTEIRÓN Entenderase por cuarteirón a porción de solo que contén unha agrupación de varias parcelas susceptibles de aproveitamento urbanístico conforme ao Plan, e que se identifica en planos. PATIO Considérase patio a todo espazo libre rodeado por fachadas interiores. Tamén será considerado patio calquera espazo non edificado dentro das aliñacións exteriores que teña o seu perímetro rodeado pola edificación cando menos en dúas terceiras partes da súa lonxitude total. PATIO DE PARCELA É o espazo libre situado dentro da parcela edificable. PLANTA BAIXA, SEMISOTO E SOTO 1. Enténdese por planta baixa a planta inferior do edificio na que o solo se encontra á altura, por enriba, ou como máximo a 0,90 metros por debaixo, da rasante da beirarrúa en contacto coa edificación.2. Enténdese por semisoto aquela planta que tendo o solo a máis de 0,90 metros por debaixo da rasante ten o teito a máis de 0,60 metros por riba de dita rasante.3. Enténdese por soto aquela planta que ten o teito a menos de 0,60 metros por riba da rasante ou a calquera distancia por debaixo de dita rasante.4. Sen embargo, se pola configuración do terreo as condicións antes mencionadas variaran ao longo da liña de edificación exterior, a cualificación de soto, semisoto e planta baixa adoptaranse nas partes das plantas que nese caso as cumpran. PORTAL É o local de acceso ao edificio que se desenvolve entre a porta de entrada do edificio e a dos locais interiores, as escaleiras e ascensores. EDIFICIO EXENTO É aquel que está illado e separado totalmente doutras construcións por espazos libres. EDIFICIO EXCLUSIVO É aquel no que se desenvolven actividades comprendidas no mesmo uso en todos os seus locais. USOS PERMITIDOS Son os que se consideran adecuados nas zonas que se sinalan nas presentes ordenanzas. USOS PROHIBIDOS Son aqueles que non se consenten por ser inadecuados nas zonas que se sinalan nas presentes ordenanzas. EDIFICABILIDADE Desígnase con este nome a medida da edificación permitida nunha determinada área de solo. Pode establecerse pola absoluta: total de metros cadrados edificados ou edificables -suma de todas as plantas-; ou pola relativa: en metros cadrados -suma de todas as plantas- por cada metro cadrado de superficie da zona ou área edificable de que se trate. Nas parcelas ou solares a edificabilidade pode vir fixada explicitamente, dalgunha das maneiras antes citadas, ou implicitamente, debéndose nese caso obter a edificabilidade a partir do cómputo das condicións de volume que afectan á parcela ou solar.5.2. NORMAS COMÚNS DE EDIFICACIÓN Art.11. Parámetros e determinacións reguladoras. A edificación no ámbito do Plan Especial adecuarase ao tipo definido nos Planos de Ordenación e aos parámetros máximos definidos polos cadros de características que terán carácter de máximos. Os parámetros e determinacións reguladoras que se establecen para cada tipo son: ● Aliñación. ● Liña de edificación exterior. ● Liña de edificación interior. ● Altura máxima e número de plantas. ● Superficie edificable máxima. ● Número máximo de vivendas. Art.12. Condicións xerais de uso.1. Son as condicións que regulan as diferentes utilizacións dos terreos e edificacións segundo a actividade que se desenvolve neles.2. Os usos divídense en permitidos e prohibidos baseándose na súa adecuación a cada sector de solo e aos fins da ordenación e á compatibilidade dos usos entre si.3. As compatibilidades de uso establécense en cada ordenanza debéndose cumprir, en todo caso, as Normas Xerais de Uso do Plan Xeral Municipal de Ordenación de Ferrol. Art.13. Aliñacións e liñas de edificación. As aliñacións e liñas de edificación de cuarteirón son as definidas nos planos de ordenación e serán obrigatorias en planta baixa e fachadas coas determinacións que para corpos voados se poidan establecer. Art.14. Superficie edificable. A superficie edificable para o conxunto do edificio será a suma das superficies edificables de todas as plantas que o compoñen. Computará edificabilidade toda superficie construída sobre rasante que estea cuberta e teña unha altura libre superior ou igual a 1,5 m, sempre e cando non estean destinados a uso público nas condicións establecidas no art.46 da LOUG. En calquera caso, estarase ao disposto no Plan Xeral de Ferrol. Art.15. Alturas reguladoras.1. A altura de piso será como mínimo 3,00 m, de forma que se obteña unha altura de piso libre entre dous forxados consecutivos maior ou igual que 2,70 m. Cando estea previsto no Plan o uso comercial, a planta piso terá un mínimo de 3,75 m entre eixes de forxado. A planta baixa comercial terá como mínimo 3,40 m e como máximo 4,00 m de altura libre. Nas solucións de proxecto que pola pendente da rúa e o establecemento de altura uniforme de cornixa requiran exceder a altura máxima da planta baixa comercial, esta poderá aumentarse admitíndose entreplantas cando poidan acadar unha altura mínima entre eixes de forxado de 2,75 m, destinándose a usos comerciais ou de oficinas vinculados á planta baixa que cumprirá –en todo caso– a altura libre mínima de 3,40 m. A entreplanta computará aos efectos do cálculo da edificabilidade. A altura da planta baixa medirase entre a cota do pavimento e a cara inferior do primeiro forxado.2. Tanto as alturas da planta baixa coma as de pisos adaptaranse para conseguir a altura de cornixa regulada no Plan para aqueles cuarteiróns nos que se estableza a súa obrigatoriedade. Art.16. Sotos e semisotos.1. As cotas do pavimento das plantas baixas sinalaranse polos proxectos en relación coa rasante da beirarrúa en contacto co edificio.2. Por debaixo desta cota poderán edificarse, sempre que a súa ordenanza o permita, ata 2 plantas de soto ou semisoto destinadas a instalacións ao servizo do conxunto do edificio, locais anexos ás actividades da planta baixa e preferentemente a garaxes.3. Os semisotos poderán ser destinados aos usos que se establezan. Prohíbese o uso de vivenda en semisoto. A altura libre non será inferior a 2,20 metros nin superior a 3,60. A planta semisoto computará a efectos de edificabilidade, salvo cando se destine a garaxe-aparcamento ao servizo da edificación. Art.17. Voos. Non se autorizan corpos voados agás cornixas, beirados e marquesiñas que poderán sobresaír da aliñación de fachada 0,50 metros como máximo e a unha altura mínima sobre rasante de beirarrúa de 3,60 metros. Art.18. Construcións por riba da altura máxima. As edificacións cubriranse preferentemente con azotea, permitíndose por riba da altura máxima, salvo condicións diferentes reguladas polas Normas Particulares, construcións que non excedan en altura máis de 3,50 metros e establecendo un recuado da liña de fachada e a patios de 2,5 metros. O corpo así definido non ocupará máis do 50% da planta piso inmediatamente inferior. Igualmente autorízanse as instalacións de maquinaria de ascensores, calefacción, acondicionamento de aire, caixa de escaleiras, antenas, chemineas e colectores de enerxía solar, así como o peto perimetral de protección de altura máxima 1,20 metros. As construcións por riba da altura máxima destinaranse aos usos que establezan as normas particulares. Art.19. Resto dos parámetros. Para o resto dos parámetros non definidos nestas Normas Comúns de Edificación estarase ás Ordenanzas Municipais da Revisión e Adaptación do Plan Xeral de Ordenación Municipal de Ferrol ás Normas de Habitabilidade de vivendas en Galicia reguladas polo Decreto 29/2010, a Lei 8/1997 de Accesibilidade e Supresión de barreiras na Comunidade Autónoma de Galicia e ao Regulamento que a desenvolve, ao Decreto 314/2006 de posta en vigor do CTE e aquelas normas e disposicións que poidan dictar as diferentes Administracións en razón de competencia. O número máximo de vivendas previsto polo Plan Parcial é de 480, e o coeficiente de edificabilidade asignada non supera 0,625 m 2 por cada metro cadrado de solo. A regulación do número de vivendas por unidade morfolóxica establecido no cadro de características ten carácter orientativo, debendo xustificar os documentos de desenvolvemento o estricto cumprimento do número máximo de vivendas permitidas.5.3. NORMAS PARTICULARES DE EDIFICACIÓN Art.20. Ordenanza de bloque aberto.1. Aplícase esta ordenanza ao conxunto das zonas de vivenda colectiva delimitadas nos planos de ordenación como cuarteiróns R1, R2, R3 e R4.2. Establécese un tipo de edificación de bloque aberto, regulada pola ocupación en planta e altura segundo se indica nos planos de ordenación e fachada a todos os lindeiros da parcela, taxándose a superficie edificable máxima no cadro de características adxunto.3. A altura máxima da edificación por número de planta regúlase no plano de ordenación e nos cadros de características. A altura máxima da edificación en distancia vertical en metros, desde a rasante da beirarrúa á liña de cornixa, regúlase no plano de ordenación de alzados e seccións e nos cadros de características. As liñas de cornixa serán continuas para cada treito dos cuarteiróns.4. Respectaranse as aliñacións e liñas de edificación fixados nos planos de ordenación, que terán carácter obrigatorio.5. O sobrante do solo non ocupado pola edificación sobre rasante terá un tratamento de espazos libres, incorporándose á ordenación como espazos privados de uso público. As rasantes destes espazos adaptaranse ás dos espazos peonís ou libres públicos aos que dean fronte.6. Autorízanse sotos e semisotos ata un máximo de dous destinados a instalacións de servizo do conxunto do edificio, locais anexos ás actividades da planta baixa, e, preferentemente, a garaxe-aparcamento. Neste último caso poderán ocupar a totalidade do cuarteirón, manténdose no resto dos casos dentro das liñas de edificación sobre rasante. Igualmente autorízanse construcións por riba da altura máxima, podendo destinarse aos usos previstos na planta inmediatamente inferior, e que deberá estar vinculada mediante escaleira interior. Para os efectos de parcelación cada volume sobre rasante terá a consideración de parcela mínima.7. Os accesos aos corpos edificados e ás plantas baixas serán a través do viario público ou desde os espazos de uso público. Os accesos ás plantas soto e semisoto, mesmo ás ramplas de garaxe englobaranse dentro dos corpos edificados sobre rasante.8. Conforme á regulación de usos definida polo Plan Xeral Municipal de Ordenación, autorízase con carácter xeral a vivenda plurifamiliar excepto na planta baixa. Na planta baixa permítense os usos comerciais, almacéns, oficinas, hoteleiro, sanitario, asistencial, docente, relixioso, sociocultural, deportivo, recreativo, servizos urbanos e administración pública. Os accesos aos locais que alberguen estes usos serán independentes dos accesos ás plantas de vivenda. Permítense os garaxes-aparcamento en categoría 2.ª Será obrigatorio para cada cuarteirón edificable prever prazas de aparcamento nunha proporción de polo menos 1,5 prazas por cada 100 m 2 edificables.9. Para os efectos da posible afección ferroviaria ou, conforme ao establecido no artigo 164 do vixente Plan Xeral de Ordenación Municipal, a existencia de restos arqueolóxicos que pola súa calidade e interese puideran condicionar a ordenación detallada prevista en planos de ordenación para cada cuarteirón edificable, establécese a posibilidade de redactar un estudo de detalle que, con ámbito nos cuarteiróns R1, R2, R3 e R4, reordene os volumes edificables, permitíndose incrementar a altura de edificación, ata acadar a máxima de baixo e oito plantas, sen alterar en ningún caso a superficie máxima edificable. O esquema que se adxunta ten carácter orientativo da solución de ordenación a adoptar. Art.21. Ordenanza de Edificación Terciaria.1. Aplicarase esta ordenanza ao cuarteirón T1, con destino a acoller os usos terciarios en edificación exclusiva definidos no Plan Especial.2. Establécese un tipo de edificación exento, regulada pola ocupación en planta e altura segundo se indica en planos de ordenación, e cunha superficie edificable máxima establecida en cadros de características. Respectaranse as aliñacións fixadas en planos de ordenación, que terán o carácter de obrigatorias.3. A altura máxima de edificación non superará os 20 metros, medidos en fachada, no punto máis desfavorable, dende a rasante da vía pública. Autorízanse sotos e semisotos ata un máximo de dous destinados a instalacións de servizo do conxunto do edificio, anexos ás actividades de planta baixa e, preferentemente, a garaxe-aparcamento.4. O volume edificable resultante da aplicación da presente ordenanza responderá a un proxecto arquitectónico único, sendo obrigatoria a formación dun Estudo de Detalle para a reordenación volumétrica que garantirá en calquera caso o respecto ao teito máximo edificable e a integración volumétrica cos cuarteiróns contiguos, dentro dos parámetros de ocupación e altura máxima. Os accesos aos corpos edificados e ás plantas baixas serán a través do viario. Os accesos ás plantas soto e semisoto, mesmo ramplas de garaxe, englobaranse dentro do corpo edificado sobre rasante.5. Autorízanse co carácter xeral os usos terciarios e en concreto, o hoteleiro, comercial, oficinas, salas de reunión e espectáculo, sanitarios, asistencial, sociocultural, deportivo e Administración Pública. Permítense os garaxes-aparcamento en categoría 2.ª Será obrigatorio prever dentro do cuarteirón edificable prazas de aparcamento nunha proporción de polo menos unha praza por cada 50 m 2 edificables. Art.22. Ordenanza de zonas de equipamento comunitario público.1. Comprende aquelas dotacións públicas que se reservan para equipamentos comunitarios de interese público e social. Os seus ámbitos son os definidos nos planos de ordenación. A edificación dotacional situarase sobre a parcela, e preferentemente na forma indicada nos planos que, aínda que con carácter indicativo, deseñase en atención á súa contribución para a definición dos espazos urbanos; agás nas dotacións D4 e D5 que terá o carácter de obrigatorio. En calquera caso, e ante a posibilidade de localización de restos arqueolóxicos estarase ao disposto no artigo 164 do vixente Plan Xeral de Ordenación Municipal.2. A edificabilidade dispoñible será a establecida polas administracións competentes en cada materia para os equipamentos tipo. Establécense en todo caso as seguintes condicións: ■ Zona de equipamento público D1 Consérvase a edificación existente. No suposto de desaparición e nova edificación dotacional esta recuarase do eixe da Avenida do Rei un mínimo de 10 metros. A edificación poderá ocupar o 70% da parcela, definida en planos de ordenación. A superficie máxima construída será de 1.600 m 2. A altura máxima da edificación será de baixo e dúas plantas medida en fachada, no punto máis desfavorable, dende a rasante da vía pública. A liña de cornixa será horizontal e uniforme en todo o seu desenvolvemento, absorbendo os desfases en planta baixa e semisoto. Uso preferente: sociocultural, administrativo, sanitario, docente e asistencial. ■ Zona de equipamento público D2 Establécese unha área de movemento que poderá ser ocupada ao 80% pola nova edificación. O resto de parcela non ocupada pola edificación recibirá o tratamento dos espazos libres públicos e accesos. A altura máxima da edificación será de baixo e cinco plantas medidas en fachada no punto máis desfavorable na rasante do espazo público. Autorízanse sotos e semisotos ata un máximo de dous destinados a instalacións de servizo do conxunto do edificio, anexos ás actividades de planta baixa e, preferentemente, a garaxe-aparcamento. En plantas soto poderá ocuparse a totalidade da parcela. A ordenación haberá de resolver dentro da súa parcela a dotación de prazas de aparcamento acorde ás súas necesidades. A edificabilidade máxima será de 3 m 2 /m 2 construídos sobre parcela dotacional. Uso preferente: Calquera dos autorizados ou tolerados. ■ Zona de equipamento público D3 Establécese unha área de movemento que poderá ser ocupada ao 70% pola nova edificación. O resto de parcela non ocupada pola edificación recibirá o tratamento dos espazos libres públicos e solucionará o acceso peonil ao equipamento público. Autorízanse sotos e semisotos ata un máximo de dous destinados a instalacións de servizo do conxunto do edificio, anexos ás actividades de planta baixa e, preferentemente, a garaxe-aparcamento. A altura máxima da edificación será coincidente coa do equipamento D.4. medidas en fachada, no punto máis desfavorable, na rasante do espazo público que da fronte á avenida do Rei. A liña de cornixa será horizontal e uniforme en todo o seu desenvolvemento, absorbendo os desfases en planta baixa e semisoto. A ordenación deberá de resolver dentro da súa parcela a dotación de prazas de aparcamento acorde ás súas necesidades. A ordenación contemplará a integración nun espazo libre o arborado de porte localizado dentro da parcela. Uso preferente: calquera dos usos autorizados ou tolerados. ■ Zona de equipamento público D4 Conservarase a edificación existente como contedor de novos usos dentro do ámbito do Plan Especial. Manteranse as condicións de ocupación, volume, altura máxima e edificabilidade da edificación existente. Uso preferente: Administración pública, docente, asistencial e sociocultural. ■ Zona de equipamento público D5 Conservaranse as edificacións existente como contedores de novos usos autorizados. O Plan Especial contempla a posibilidade do incremento de volume edificado nesta parcela, nunha contía de 1.500 m 2 construídos, establecendo unha área de movemento para a edificación que poderá ser ocupada na súa totalidade. Autorízanse sotos e semisotos ata un máximo de dous destinados a instalacións de servizo do conxunto do edificio, anexos ás actividades de planta baixa e, preferentemente, a garaxe-aparcamento, ocupando o espazo baixo rasante do volume de nova construción. Establécese unha altura máxima coincidente coa existente, que será de unha planta nos volumes de nova construción. Ordenarase dentro da parcela un aparcamento ao aire libre para un mínimo de 40 prazas, permitíndose o peche da parcela con elementos diáfanos de 1,8 metros de alto. Uso preferente: asistencial, docente e sociocultural. ■ Zona de equipamento público D6 e D7 A zona de equipamento público D6 e D7 correspóndese coa zona de equipamento SC-35 do Plan Xeral (grafitada erroneamente en planos do PXOM como SC-28). Na parcela D7 conservaranse as edificacións catalogadas, destinándoas a usos socioculturais, docentes, asistenciais e administrativos. O resto da parcela non ocupada pola edificación recibirá o tratamento das zonas verdes e espazos libres públicos. Manterase a edificabilidade máxima construída na actualidade, establecendo unha altura para nova edificación de 10 m. A parcela D6 destinarase a usos deportivos descubertos ao aire libre e zonas verdes e espazos libres públicos. O espazo situado entre a L.5. e o equipamento D7 recibirá un tratamento similar ao do espazo libre colindante.3. Usos. Permítense os seguintes usos públicos seguindo os contemplados no artigo 88 do Plan Xeral de Ordenación Municipal. ● Docente ● Sanitario ● Asistencial ● Sociocultural ● Deportivo ● Administración pública ● Defensa O Plan Especial asigna a determinadas parcelas usos preferentes. Esta determinación define os usos predominantes na parcela, entendéndose como compatibles con calquera outro dos autorizados ou tolerados nesta ordenanza 4. A total superficie sobrante da parcela, non ocupada pola edificación, terá o tratamento de zona verde ou zona libre, viario interno rodado ou peonil e aparcamento, coas condicións establecidas nesta Normativa. A tal efecto o proxecto de construción incluirá o acondicionamento destes espazos.5. Para os edificios de interese arquitectónico estarase ao disposto na normativa de protección e catálogo anexo deste Plan Especial. Art.23. Ordenanza de zonas verdes e espazos libres públicos.1. A súa delimitación será a definida en Plano de Ordenación.2. Nestas zonas non se permitirá ningún tipo de edificación permanente salvo elementos de ornato (pavillóns, quioscos de música) ou complementarios ao uso das zonas verdes (escenarios de teatros ao aire libre, pistas de baile descubertas, marquesiñas e pérgolas.). Poderá autorizarse, así mesmo, a colocación de casetas e quioscos desmontables para fins propios dos usos convencionais destas zonas, así como o amoblamento necesario (bancos, papeleiras, fontes de auga potable, xogos de nenos, etc.). En todo caso a superficie total ocupada por todos os elementos permanentes ou desmontables antes citados non poderá superar o 10% da superficie total da respectiva zona. A súa altura non superará a dunha planta equivalente a 4 m.3. As zonas verdes e espazos libres de uso público deberán estar convenientemente urbanizadas, coas correspondentes sendas peonís, camiños, escaleiras e acondicionamento vexetal, e dotadas de iluminación pública, rede de pluviais e abastecemento de auga necesarios para o seu funcionamento e conservación. Igualmente dispoñeranse elementos que eliminen as barreiras arquitectónicas e itinerarios que garanten a súa utilización e que sexan accesibles a calquera persoa. A ordenación que se reflicte nos planos terá carácter orientativo e deberá ser axustada nos proxectos de urbanización. Destinaranse a áreas de xogo de nenos as superficies relacionadas no cadro de características.4. Como condicións particulares das zonas establécense as seguintes: ● A zona L1 integrará na súa ordenación o xardín da casa do Coronel existente no ámbito, preservando os exemplares arbóreos que presenten un valor singular. ● O espazo libre L2 incorporará na súa ordenación a vexetación existente creando unha praza con alta presenza arbórea. ● Baixo da rasante da zona L3, tolérase o uso de garaxe-aparcamento garantindo o seu uso público.5. Con carácter xeral, o tratamento de urbanización será o previsto en planos de ordenación. Manterase o nivel do solo das áreas arboradas a preservar.6. A urbanización e acondicionamento das zonas verdes estará ao disposto na Lei 8/1997 de Accesibilidade e Supresión de Barreiras na Comunidade Autónoma de Galicia e ao Regulamento que a desenvolve. Art.24. Sistema viario e áreas de aparcamento.1. Aplicarase esta regulación á rede viaria pública (rodada, peonil e mixta) e ás áreas de aparcamento público en superficie definidas nos planos de ordenación do Plan Especial.2. Ao sistema viario peonil incorporaranse os accesos aos equipamentos que se deriven da súa ordenación pormenorizada.3. Os usos permitidos serán os propios da circulación e estacionamento de vehículos ou peóns e bicicleta.4. Nas áreas de aparcamento garantirase a reserva de polo menos un 2% das mesmas con destino a usuarios minusválidos.5. As superficies de estacionamento terán o tratamento superficial e o arboredo que se establece nas condicións de pavimentación da rede viaria das normas de urbanización do Plan Especial e, orientativamente, en planos de ordenación.6. A disposición do arboredo establecerase no Proxecto de Urbanización, que igualmente poderá propoñer unha diferente distribución do aparcamento, así como axustar os tratamentos superficiais propostos, en concordancia coas áreas peonís e rodadas contiguas.7. Os sobrantes que resulten da organización funcional das prazas de aparcamento recibirán o tratamento propio das zonas verdes ou peonís próximas.8. En calquera caso estarase ao disposto na Lei 8/1997 de Accesibilidade e Supresión de barreiras na Comunidade Autónoma de Galicia e ao Regulamento que a desenvolve.5.4. NORMAS REGULADORAS DE USO Art.25. Definición e clasificación. Defínense os usos autorizados ou tolerados no ámbito do Plan Especial, de conformidade co establecido nas Normas Particulares de edificación. A clasificación realizouse en función das definicións que seguen, concordantes coas dispostas no Plan Xeral Municipal de Ordenación. A súa regulación será a establecida na Normativa Urbanística do Plan Xeral. ● Uso vivenda. Cando a residencia se destina ao aloxamento de unidades familiares ou asimilables. ● Uso residencial comunitario. Cando a residencia estea destinada ao aloxamento estable de persoas que, non constituíndo familia, manteñen vínculos ou servizos compartidos. ● Hoteleiro. Comprende o uso terciario destinado a subministrar servizos ao público de aloxamento temporal. ● Comercial. Comprende o servizo terciario destinado a subministrar mercancías ao público mediante venda polo miúdo, venda de comidas e bebidas para consumo no local ou prestación de servizos persoais. ● Oficinas. Comprende as actividades terciarias que se dirixen como función principal á prestación de servizos administrativos, de xestión, información, financeiros ou profesionais. ● Garaxe-aparcamento e servizo do automóbil. É o correspondente á garda e estacionamento habitual de vehículos. ● Docente. Comprende o uso dotacional correspondente ás actividades formativas, de ensino e investigación con elas relacionadas. ● Sanitario. Corresponde ás actividades de prestación de asistencia médica e servizos hospitalarios. ● Asistencial. Corresponden a aquelas actividades de tipo social de servizo a grupos que demandan unha atención diferenciada (clubs de anciáns, educación de minusválidos, asilos, garderías, residencias de estudantes, etc.). ● Sociocultural. Corresponde ás actividades culturais, asociativas e de relación social que impliquen locais permanentes (casas de cultura, museos, bibliotecas, auditorios, etc.). ● Deportivo. Refírese ás actividades relacionadas coa práctica da cultura física e o deporte. ● Recreativo. Comprende as actividades relacionadas co ocio e o recreo con primacía do seu carácter cultural tales como teatro, cine, circo, espectáculos, música, etc., que necesiten espazos especializados para o seu desenvolvemento. ● Administración pública. Comprende as dotacións terciarias destinadas ao exercicio da administración pública, ao desenvolvemento de funcións públicas institucionais e á prestación de servizos públicos.5.5. CUMPRIMENTO DA NORMATIVA DE ACCESIBILIDADE Art.26. Cumprimento da normativa de accesibilidade. De acordo co disposto no artigo 5 da Lei 8/1997, de 20 de Agosto de Accesibilidade e Supresión de Barreiras Arquitectónicas na Comunidade Autónoma de Galicia (así como o Decreto 35/20 de 28 de xaneiro, polo que se aprobou o Regulamento de desenvolvemento da citada Lei e todas as demais disposicións regulamentarias que a desenvolven), as novas urbanizacións deberán permitir a accesibilidade aos espazos públicos, para o que, as vías públicas, parques e demais espazos de uso públicos terán que se planificar e protexer de xeito que sexan accesibles a todas as persoas e, en especial, para as de mobilidade reducida ou afectadas por calquera das limitacións sinaladas en dita Lei. Para elo será obrigatoria a xustificación do seu cumprimento en todos os proxectos de edificación e urbanización que desenvolvan este Plan Especial. Ao mesmo tempo, os pregos de condicións técnicas dos contratos administrativos de obras que desenvolvan determinacións do Plan Especial, terán que conter as cláusulas precisas para que se produza o cumprimento das normas dispostas na Lei 8/1997 citada e os seus Regulamentos. A continuación relaciónanse as disposicións mínimas sobre barreiras arquitectónicas que deben cumprir os instrumentos de desenvolvemento do Plan Especial. En calquera caso estase ás maiores limitacións que puidera introducir a Orde VIV/561/2010 pola que se desenvolve o documento técnico de condicións básicas de accesibilidade e non discriminación para o acceso e utilización dos espazos públicos urbanizados.1. Rede viaria. Itinerarios peonís. En áreas de Ordenación Integral: ancho mínimo de 1,80 m. Noutras áreas: ancho mínimo de 0,90 m. A pendente máxima lonxitudinal é do 10%, e a transversal máxima do 2%. A altura mínima libre de obstáculos é de 2,20 m. Os desniveis superiores a un chanzo resólvese mediante ramplas adaptadas. Os desniveis iguais a un chanzo resólvense mediante vaos.2. Rede Viaria. Itinerarios mixtos dedicados ao tráfico de peóns e vehículos: Ancho mínimo de 3,00 m. A pendente máxima lonxitudinal é do 8%, e a transversal máxima do 2%. A altura mínima libre de obstáculos é de 3,00. Os desniveis superiores a un chanzo resólvense mediante ramplas adaptadas. Os desniveis iguais a un chanzo resólvense mediante vaos.3. Vaos. Ancho mínimo de 90 cm, deixando un paso posterior libre de obstáculos de 90 cm, o que obriga a un ancho mínimo da beirarrúa de 1,80 m. A súa lonxitude é a do ancho do paso de cebra será como mínimo de 4,00 m. A pendente lonxitudinal máxima do 12% e a transversal do 2%, posuíndo como máximo un resalto de 2 cm coa calzada, recomendándose a execución a nivel coa calzada, sempre que se recollan as augas pluviais augas arriba do vao. Colocarase unha banda de sinalización do vao cun pavimento diferenciado de ancho 1,20 m e buscando unha liña de fachada. Cando o ancho da beirarrúa é menor de 1,80 m resólvese con vaos en rampla paralela ao longo da beirarrúa.4. Parques e xardíns. As sendas ou camiños deben ter como mínimo 1,50 m.5. Pavimentos. Son duros, antiesvarantes e sen resaltes.6. Reixas. En todas as reixas de pluviais nas zonas peonís, os seus ocos formando cuadrícula, non poderán ter dimensións maiores de 2 cm.7. Bordos Terán os seus cantos redondeados ou chafranados e a súa altura será de 14 cm. Nos pasos de peóns deberán rebaixarse os bordos ao nivel do pavimento de acordo co establecido para os vaos.8. Escaleiras. A largura mínima será de 1,20 m e a súa tabica non pode superar os 17 cm. Sen descanso o treito máximo non superará os 2,00 m de altura. O descanso terá de ancho mínimo 1,20 m. A súa varanda de 50 mm de sección e colocada a 95 cm de altura. A iluminación nocturna será mínimo de 10 luxes. Os espazos baixo escaleiras deben estar pechados e protexidos cando a súa altura sexa menos de 2,20 m.9. Ramplas. O ancho mínimo será de 1,50 m e a súa pendente lonxitudinal será como máximo do 10% se a súa lonxitude é menor de 3 m, do 8% se esta é de entre 3 e 5 m e do 6% se a rampla supera os 10m de lonxitude. A pendente transversal máxima é do 2% en todos os casos. Os descansos terán unha lonxitude mínima de 1,50 m e como mínimo a mesma largura da rampla, con espazos libres de obstáculos ao inicio e ao final de 1,80x1,80 m. Colocarase unha varanda a ambos lados a 95 cm de altura, recomendándose a colocación doutra segunda a unha altura comprendida entre 65 e 70 cm. A iluminación nocturna ha de ser mínimo de 10 luxes. Os espazos baixo ramplas deben estar pechados e protexidos cando a súa altura sexa menos de 2,20 m. O seu pavimento é antiesvarante.10. Aparcamentos. De dimensión mínima de 3,50x5,00 m para posibilitar a transferencia ao vehículo nun espazo libre lateral. Sinalizarase cun símbolo internacional de accesibilidade e cunha lenda que indica: “Reservado para persoas con Mobilidade Reducida”. As prazas estarán comunicadas cun vao para salvar o desnivel coa beirarrúa con pendente lonxitudinal non superior ao 12%. A reserva mínima de prazas adaptadas será a establecida legalmente en función do número de prazas resultante.11. Mobiliario urbano. A altura libre mínima de obstáculos baixo os elementos de sinalización ou de calquera dos elementos de urbanización será de 2,20 m, e colocaranse en beirarrúas de ancho superior a 1,80 m no extremo próximo á calzada, e se o ancho é inferior a 1,80 fixaranse a fachadas se é posible. Os mecanismos e pulsadores de semaforización e de elementos de mobiliario urbano terán unha altura máxima entre 0,90 e 1,20 m. A semaforización paralelamente debe ter sinal acústica para invidentes non ruidosa excesivamente e regulados para unha velocidade de cruce non superior a 0,70 m/seg. Todos os elementos de urbanización e mobiliario urbano que estean adaptados deben dispor da correspondentes sinalización para facilitar o uso a persoas con discapacidade visual, acústica ou mobilidade reducida; mediante pavimento de color e textura diferenciada ou sinais luminosas ou acústicas.5.6. CUMPRIMENTO DA NORMATIVA DE HABITABILIDADE Art.27. Cumprimento da Normativa de Habitabilidade. De acordo co artigo 2.º do Decreto 29/2010 do 4 de marzo, polo que se aproban as Normas de habitabilidade de vivendas de Galicia, todas as vivendas de nova construción, así como as que sexan obxecto ou resultado de obras de ampliación ou rehabilitación no ámbito da Comunidade Autónoma de Galicia deberán cumprir as determinacións recollidas en dito decreto. Segundo o artigo 4.º do mesmo, e para os efectos previstos no artigo 48.1.º da Lei 9/2002 de Ordenación Urbanística e Protección do Medio Rural de Galicia, os instrumentos de ordenación urbanística conterán unha memoria xustificativa da súa adecuación ás normas de habitabilidade de vivendas en Galicia. O Plan Especial xustifica o cumprimento das NHV-2010 no apartado 4.2.3. da súa memoria de ordenación. A continuación relaciónanse as disposicións mínimas sobre habitabilidade que deben cumprir as vivendas para ter a condición de vivenda exterior, así como as que deben cumprir os edificios en relación co espazo exterior; dando por cumprimentadas todas elas no presente Plan Especial e nos proxectos de edificación que o desenvolvan.1. Vivenda. As vivendas deberán ter a consideración de vivenda exterior. Para estes efectos, polo menos a estancia maior, e outra estancia cando a vivenda conte con máis dunha, deberán ter iluminación e ventilación directa a través dos espazos exteriores de calidade, públicos ou privados, formados polas rúas, prazas e espazos libres públicos definidos polo Plan Especial e os patios de cuarteirón ou espazos libres públicos ou privados onde sexa posible inscribir, fóra da proxección dos voos interiores, un círculo de diámetros 0,7 H, (sendo H a media ponderada de máxima altura de coroación, permitida polo Plan Especial, dos edificios que conformen o espazo libre). 2. Edificio.2.1. Condicións do edificio en relación co espazo exterior. ● Os baixos da edificación remataranse de acordo co disposto no presente Plan Especial e na normativa municipal. ● Os medianís cumprirán o establecido no artigo 38 da presente normativa. ● Poderán deseñarse recuamentos na edificación que cumpran as condicións establecidas nas NHV-2010. ● No referente a voos e corpos saíntes na edificación estarase ao disposto no artigo 17 da presente normativa, así como ao establecido nas NHV-2010.2.2. Patios interiores. O dimensionamento dos patios interiores farase de acordo co establecido na NHV-2010 e normativa relacionada aplicable. En todo o non regulado na presente normativa estarase ao disposto na NHV-2010 e á normativa de aplicación.5.7. NORMAS DE URBANIZACIÓN Art.28. Obrigatoriedade. Para a execución do Plan Especial redactaranse proxectos de urbanización que desenvolvan as súas determinacións de acordo coas presentes normas. Art.29. Obxecto, alcance e características xerais dos proxectos de urbanización.1. Os proxectos de urbanización, teñen por obxecto a definición técnica precisa para a realización da totalidade das obras de acondicionamento urbanístico do solo, dunha fase completa das previstas para a execución do determinado polo Plan Especial.2. Os Proxectos de Urbanización non poderán modificar as previsións do planeamento que desenvolvan -sen prexuízo de que poidan efectuarse adaptacións, esixidas pola execución material das obras- nin, en ningún suposto, conter determinacións sobre ordenación e réxime do solo ou da edificación.3. Para os efectos do alcance dos proxectos, as obras de urbanización detállanse nos seguintes grupos: a) Apertura e reforma de viario, aparcamento en superficie e espazos libres. b) Pavimentación de viario. c) Xardinería e acondicionamento de espazos libres. d) Redes de distribución de auga, electricidade, gas e telecomunicacións. e) Redes de evacuación de augas pluviais e residuais. f) Iluminación pública. g) Outros.4. Os proxectos de urbanización deberán resolver, nas condicións previstas no Plan Especial, o enlace dos servizos urbanísticos do ámbito cos xerais da cidade aos que se conectan, para o que verificarán que estes teñen a suficiente dotación ou capacidade para absorber os aumentos cos que houberan de verse afectados polas obras proxectadas. Art.30. Contido dos proxectos de urbanización.1. Os proxectos de urbanización estarán constituídos polos documentos sinalados no art.69 do Regulamento de Planeamento Urbanístico co detalle e complementos que requira a completa definición executiva das obras comprendidas. En todo caso incluirán, ademais, os documentos seguintes: a) Plano a escala mínima 1:1.000 no que se fixen claramente os límites do Plan Especial, a situación das obras, os límites dos espazos viais, os parques e xardíns de uso público, e os espazos abertos e libres de uso público, as construcións, plantacións ou instalacións que por ser incompatibles co Plan teñan que derrubarse, tronzarse ou trasladarse, as parcelas para uso específico de equipamentos de servizos públicos ou de interese social e as previstas para a edificación privada. b) Plan de obras detallado no que se fixe tanto o prazo final como os parciais das distintas fases, se as houbese.2. Cada grupo de obra dos definidos no apartado 3 do art.29 constituirá un capítulo independente con toda a documentación específica correspondente, sen prexuízo da súa refundición unitaria na memoria principal, no plan de obras e no presuposto xeral.3. Os proxectos estarán redactados de forma que permitan, a técnicos distintos dos autores, a execución das obras, que formarán un conxunto terminado, de modo que permitan o seu completo funcionamento.4. Cada proxecto deberá ir datado e asinado polo facultativo competente, sobre o que recaerá a responsabilidade do proxecto e a súa adecuación ao planeamento antecedente. Art.31. Condicións da urbanización. A. CONDICIÓNS DA REDE VIARIA ● Pavimentación.1. Para calcular a pavimentación de calzadas nas vías rodadas, tanto no que se refire ao grosor das capas de firme necesario como ao material a empregar na capa de rodaxe, terase en conta o carácter e o tráfico das mesmas.2. Recoméndase que o pavimento das calzadas manteña igual textura que o pavimento das vías que conflúen no ámbito, para facilitar unha maior uniformidade dentro do tecido urbano.3. Nas zonas de estacionamento non se aconsella o emprego de pavimentos asfálticos, optando por pavimentos que permitan a infiltración de auga de choiva e a súa retención. As xuntas dos pavimentos que se prevexan nestas zonas dispoñeranse convenientemente para orientar o mellor aparcamento.4. Os materiais de pavimentación, elixiranse de acordo cun código funcional que distinga as categorías do espazo: circulación, peonil, estancia de persoas e de vehículos, uso conxunto de persoas e de vehículos, etc.5. O solo de prazas, beirarrúas e sendas peonís resolverase con materiais que non dificulten a circulación das persoas e de vehículos de man.6. As tapas de arquetas, rexistros, etc. orientaranse tendo en conta as xuntas dos elementos do pavimento e nivelaranse co seu plano de tal forma que non resalten sobre o mesmo.7. As diferencias de nivel entre distintos pavimentos resolveranse con bordos ou outros elementos de separación que definan claramente os seus perímetros, sen prexuízo da eliminación de barreiras arquitectónicas.8. Os pasos de carruaxes e de emerxencia nunca deformarán o perfil lonxitudinal das beirarrúas, nas que soamente se poñerán de manifesto pola diferencia de materiais e polo rebaixe do bordo.9. No caso de instalarse en beirarrúas reixas de ventilación de redes e outros elementos subterráneos, deseñaranse de modo que non supoñan risco de caída por enganche de tacóns do calzado.10. A pendente mínima será do 0,8%. Admitiranse excepcionalmente pendentes menores sempre que o proxecto resolva adecuadamente a drenaxe da plataforma, utilizando rigolas, ampliando a frecuencia de sumidoiros, etc.11. En calquera caso estarase ao disposto na Lei 8/1997 de accesibilidade e supresión de barreiras arquitectónicas na comunidade Autónoma de Galicia e ao Regulamento que a desenvolve e ás maiores limitacións que puidera introducir a orde VIV/561/2010 pola que se desenvolve o documento técnico de condicións básicas de accesibilidade e non discriminación para o acceso e utilización dos espazos públicos urbanizados. ● Axardinamento.1. As beirarrúas acompañaranse preferentemente de aliñacións de árbores.2. Os sistemas de rega por circulación superficial non ofrecerán solucións de continuidade co pavimento. Se as gabias e regos son profundos e entrañan perigo para os viandantes contarán coas correspondentes proteccións.3. Os espazos libres deberán ser ordenados na súa totalidade, evitando espazos residuais sen tratamento.4. Prohíbese a plantación arbórea sobre a vertical de calquera infraestrutura.5. A distancia mínima entre árbores e liña de fachada será de dous metros e medio (2,5 m). ● Mobiliario urbano.1. Os quioscos, casetas, postos e terrazas, non poderán obstaculizar o paso das persoas nas beirarrúas, nin interferir perspectivas de interese, visibilidade do viario ou da sinalización, debéndose estar ao disposto na Lei 8/1997 de Accesibilidade e Supresión de barreiras na Comunidade Autónoma de Galicia.2. Todos os bancos que se fixen ao chan, construiranse con materiais duradeiros que non precisen conservación. B. CONDICIÓNS DE ABASTECEMENTO DE AUGA ● Abastecemento de auga potable.1. Para o dimensionado da rede haberá de preverse un consumo medio de trescentos (300) litros por habitante e día. Esta dotación enténdese globalmente; é dicir, incluíndo perdas na rede, rega de viais e zonas verdes. Para a transformación de usos en habitante-equivalente utilizaranse os coeficientes previstos en NTE. IFA. MOPU.76.2. En todo caso, estarase ás condicións técnicas que prescriban os provedores do servizo.3. A rede que se proxecte deberá ser mallada, excepto nos ramais de menor xerarquía. Neste caso os testeiros dos ramais contarán con dispositivo de desaugue á rede de saneamento. Calquera solución que non respecte este criterio só será admisible si existira unha xustificación detallada en termos económicos e funcionais.4. O diámetro mínimo dos tubos de nova implantación na rede, ou substitución dos existentes, será de 100 mm de modo que sobre ela poidan instalarse hidrantes de diámetro 80 mm. Se os hidrantes proxectados son de diámetro 100 mm, os tubos dos que se derivan terán un diámetro mínimo de 150 mm.5. Os proxectos de abastecemento deberán incluír unha xustificación hidráulica da solución adoptada.6. A velocidade da auga nos tubos principais, deberá estar comprendida, salvo xustificación razoada, entre 0,5 e 1,8 m/s.7. Os tubos deberán situarse a un nivel superior ao dos sumidoiros circundantes.8. Os tubos, válvulas e pezas especiais dispoñeranse co calibre suficiente para garantir a estanquidade e durabilidade da rede. A presión normalizada de proba en fábrica non será inferior, en ningún caso, a) 10 atmosferas. Os materiais cumprirán as condicións requiridas no Prego de Condicións Técnicas para tubos de Abastecemento de Auga (MOPU 1974). 9. Todas as acometidas dispoñerán de chave de paso rexistrable na vía pública. ● Rede de hidrantes.1. A protección contra incendios resolverase mediante hidrantes do tipo e calibre habitualmente empregados polos servizos técnicos municipais. Os hidrantes situaranse ás distancias sinaladas pola normativa vixente (NTE-IFA). 2. O mesmo que na rede de abastecemento, os materiais cumpriran o apartado 8 do punto anterior.3. En todos os casos, o diámetro da toma será como máximo, a metade do diámetro dos tubos de que deriva. C. CONDICIÓNS DO SANEAMENTO ● Rede de saneamento.1. O saneamento realizarase polo sistema separativo, tal e como se establece en Planos de Ordenación.2. As seccións mínimas dos condutos de saneamento, tanto para a rede como para acometidas domiciliarias e desaugues de sumidoiros, será de trinta (30) centímetros de diámetro e as velocidades máximas de tres (3) metros por segundo, cando os condutos sexan de formigón vibrado ou centrifugado. Poderán aumentarse a valores maiores, adoptando tubos de gres, fibrocemento, plásticos ou equivalentes pola dureza do seu revestimento, nos casos que sexa preciso.3. As pendentes mínimas nos ramais iniciais serán do un por cento (1%), e nos demais determinaranse de acordo cos caudais para que as velocidades mínimas non descendan de cero con cinco (0,5) metros por segundo. Se fosen inferiores instalaranse, en cabeceira dos ramais, cámaras de descarga automática de auga limpa. A capacidade destas será de cero con cinco (0,5) metros cúbicos para os condutos de trinta (30) centímetros e dun (1) metro cúbico como mínimo para os restantes.4. Para o cálculo das redes de saneamento adoptaranse como caudais de augas negras o medio e o máximo previstos para o abastecemento de auga, afectados ou non por un coeficiente redutor, que non poderá ser inferior ao 85%. Para os caudais de augas de choiva calcularanse, a partir de datos pluviométricos oficiais, os caudais máximos procedentes de choivas; con probabilidade de repetición cada dous anos, se as pendentes do terreo son apreciables, e con probabilidade de repetición cada cinco anos, se as pendentes do terreo son moi pequenas, para colectores que saneen áreas inferiores a cincuenta (50) hectáreas.5. As conducións serán subterráneas, seguindo o trazado da rede viaria ou espazos libres públicos. Salvo imposibilidade técnica o recubrimento mínimo da canalización de pluviais, medido desde a súa xeratriz superior, será de 1,00 metro para zonas non rodadas e de 1,50 metros para zonas rodadas, debendo situarse, en todo caso, a nivel inferior das conducións de abastecemento circundante.6. Dispoñeranse pozos de rexistro cada 50 m, así como en todos os cambios de aliñación e rasante e nas cabeceiras.7. Poderá utilizarse calquera dos materiais prescritos no Prego de Prescricións Técnicas Xerais para canalizacións de saneamento de poboacións (MOPU/86), coas condicións alí sinaladas.8. As xuntas deberán ser estancas. Utilizarase preferentemente a solución elástica mediante xunta de goma. Prohíbese a utilización de unións ríxidas de corchete, salvo que se xustifique mediante un tratamento adecuado a impermeabilidade das mesmas. Os pozos, arquetas e sumidoiros deberán ser estancos, debendo tratarse adecuadamente as superficies que estean en contacto coa auga.9. A conexión ao saneamento das acometidas domiciliarias e desaugues de sumidoiros producirase en pozos de rexistro. D. CONDICIÓNS DO SUBMINISTRO DE ENERXÍA ELÉCTRICA ● Redes de distribución.1. Serán subterráneas.2. As redes de distribución terán as seguintes características: Baixa tensión: 380/220 V. Alta tensión: máximo 30 KV, dentro das normalizadas pola administración competente. Calquera subministro a tensión superior ás indicadas deberá ser sometido a aprobación previa, acompañado do correspondente estudo técnico-económico da Compañía subministradora xustificando o uso de dita tensión.3. A rede de servizo de iluminación pública será independente da rede xeral e alimentarase directamente das casetas de transformación mediante circuíto subterráneo.4. O cálculo das demandas de potencia en baixa tensión efectuarase de acordo cos graos de electrificación establecidos no Regulamento Electrotécnico de Baixa Tensión ou disposición que o substitúa, e, se non, por previsións debidamente xustificadas en función do tipo de usuario a que se destina.5. Cando a carga total correspondente a un edificio sexa superior a 50 KVA, facilitarase á compañía subministradora de enerxía un local capaz para instalar o centro de transformación, nas condicións que se indican no Regulamento de Acometidas Eléctricas. En todo caso, o centro de transformación deberá reunir as debidas condicións técnicas.6. Procurarase a integración dos centros de transformación na edificación, admitíndose a súa disposición subterránea sempre que resolvan o seu acceso desde a vía pública, e a súa drenaxe directa á rede de sumidoiros.7. Prohíbese a colocación de centros de transformación subterráneos baixo das beirarrúas, pola perturbación que supón sobre conducións existentes ou posibles.8. En todo caso calquera centro de transformación subterráneo deberá situarse deixando unha distancia libre maior dun metro de calquera condución ríxida existente (saneamento, abastecemento, gas, telefonía, etc.). 9. Todas as instalacións satisfarán o determinado nos regulamentos electrotécnicos e normas vixentes, así como na normativa da compañía subministradora, sempre que esta non se opoña ao aquí establecido. ● Iluminación.1. Os niveis medios de iluminación exterior estarán ao disposto no Real Decreto 1890/2008 de 14 de novembro, polo que se aproba o Regulamento de eficiencia enerxética en instalacións de iluminación exterior.2. A relación entre a separación e altura dos focos non deberá ser superior a catro con cinco (4,5) salvo nos casos en que a brillantez dos focos estea delimitada e se xustifique adecuadamente.3. En interseccións de vías continuarase o maior nivel de iluminación nos primeiros vintecinco (25) metros da rúa de menor nivel, medidos desde a intersección das beirarrúas. Nos cruces de rúas, os focos deberán dispoñerse despois do cruce no sentido de marcha dos vehículos e nas curvas pronunciadas, deberán dispoñerse a menor distancia da normal e na parte exterior á curva.4. Na súa redacción deberán cumprirse os regulamentos nacionais, en particular o Regulamento Electrotécnico de Baixa Tensión, así como as normas e criterios que fixe o Concello. Reflectiranse cantos cálculos e razoamentos se precisen para xustificar a instalación de iluminación pública adoptada e se xustificará a súa economía de funcionamento e conservación.5. As tapas de conexións e mecanismos dos soportes, que se encontrarán fóra do alcance dos nenos, terán un mecanismo de peche controlable. Os puntos de luz estarán protexidos por materiais irrompibles e os postes serán de materiais inoxidables.6. A iluminación ambiental de áreas con arboredo realizarase de modo que sexa compatible con este. En consecuencia os puntos de luz non poderán ter unha altura superior a catro con cinco (4,5) metros.7. Nas vías arboradas os puntos de luz alternarán coas árbores. E. CONDICIÓNS DA REDE DE TELECOMUNICACIÓNS 1. A canalización de telecomunicación será subterránea e única con capacidade para albergar tanto os servizos de telefonía (Telefonía Básica e Rede Dixital de Servizos Integrados) como os servizos de telecomunicación por cable que podan preverse.2. As redes de alimentación dos distintos operadores dos servizos de telecomunicacións discorreran obrigatoriamente pola canalización de telecomunicacións dando servizo ás edificacións a través dunha Única Arqueta de Entrada, de acordo co establecido no Regulamento de Infraestruturas Comúns de Telecomunicacións aprobado o 2.2.99, prohibíndose en calquera caso a implantación de cableado visto polas fachadas das edificacións. De ser necesaria a instalación de armarios de control non subterráneos, haberán de estar integrados na edificación, evitándose interferencias físicas e visuais no espazo público.3. Para o cálculo das conexións, arquetas e deseño da rede de telecomunicacións seguiranse os criterios dos distintos operadores dos servizos de telefonía de telecomunicación por cable e de acordo co disposto no Real Decreto 401/2003 de 4 de abril que regula este tipo de infraestruturas. F. REDE DE GAS 1. O deseño da rede de gas e das instalacións complementarias, así como o cálculo, condicións dos materiais, probas, ensaios, condicións de control e mantemento deberá realizarse de acordo co establecido no Regulamento de Redes e Acometidas de Combustibles Gasosos (O. M: 18.11.1974) e das súas Instrucións Complementarias. A rede que se execute terá as características esixibles para o subministro a través dela de gas natural.2. As conducións serán subterráneas, así como as instalacións complementarias.3. Preferiblemente, o material dos condutos será o polietileno e o seu sistema de unión o de soldadura por fusión.4. As gabias terán unha base firme, continua e exenta de materiais que poidan danar a condución. A súa profundidade será como mínimo de 0,60 metros medidos desde a rasante do terreo.5. As unións serán estancas e manterán o nivel de calidade do resto da canalización, cumprindo, en todo caso, as especificacións das Normas UNE que correspondan ao material utilizado.6. A separación da condución respecto de outras instalacións será como mínimo de 0,20 metros en cruces e 0,40 m en paralelo para a media presión A e 0,10 m en cruces e 0,20 m en paralelo para a media presión B e baixa presión. G. ACONDICIONAMENTO DE ESPAZOS LIBRES E ZONAS VERDES 1. O proxecto e urbanización correspondente ás áreas libres e zonas verdes xustificará o sistema de iluminación que incorpore, e os elementos do mobiliario urbano, incluíndo un estudo dos custos de mantemento e conservación.2. Deberá preverse dotación de fontes de beber, xogos infantís, bancos, etc.3. Os alcorques terán unha dimensión proporcional ao porte do arboredo, e, en todo caso, superior a oitenta (80) centímetros de diámetro.4. O solo dos paseos resolverase con seccións transversais bombeadas cunha pendente máxima do dous por cento (2%). As superficies horizontais deberán estar debidamente drenadas.5. O tronco dos plantóns das árbores de porte grande terán unha circunferencia de vintedous a vintecatro (22-24) centímetros medida a un (1) metro de altura desde o arranque das raíces; as árbores de porte mediano terán de vinte a vintedous (20-22) centímetros e os de porte pequeno terán de dezaoito a vinte (18-20) centímetros.6. Todos os plantóns deberán conservar a guía principal e ter o tronco recto.7. As árbores de aliñacións plantaranse con titores, proteccións mecánicas, proteccións contra cans e ventos para asegurar o seu enraizamento e protexer o seu crecemento nos primeiros anos.8. A plantación do arboredo das zonas verdes efectuarase na primeira etapa de urbanización para garantir e controlar a adaptación ao lugar. Os proxectos adaptaranse para manter na medida do posible o arboredo existente.9. No seu deseño e execución estarase ás prescricións da Lei 8/1997 de Accesibilidade e Supresión de Barreiras Arquitectónicas e o seu Regulamento.5.8. CONDICIÓNS TÉCNICAS DAS OBRAS EN RELACIÓN COAS VÍAS E SERVIZOS PÚBLICOS Art.32. Danos ás vías ou servizos municipais. Todo propietario que execute unha obra, de calquera natureza, será responsable diante do Concello dos danos que coa súa execución poida ocasionar nas vías públicas ou servizos municipais. Art.33. Obras que afecten a servizos públicos. Se as obras que se executen afectan a servizos de carácter xeral ou público, os propietarios comunicarán por escrito ás empresas correspondentes ou entidades administrativas responsables dos servizos, con oito días de antelación ao comezo das mesmas. Nese prazo as empresas ou entidades deberán tomar as medidas oportunas en evitación de danos propios ou a terceiros, do que serán responsables desde a finalización do prazo anteriormente mencionado. Art.34. Provisións de escombros e materiais. Os escombros e provisións de materiais, non poderán amorearse na vía pública, nin apoiarse nas cercas ou muros de cerramento. Art.35. Estadas e material auxiliar. Tódalas estadas auxiliares da construción deberán executarse baixo dirección facultativa competente e se lles dotará das precaucións necesarias para evitar que os materiais e ferramentas de traballo poidan caer á rúa, onde se colocarán as sinais de precaución que en cada caso resulten convenientes. En toda clase de obra, así como no uso de maquinaria auxiliar da mesma, gardaranse as precaucións de seguridade no traballo esixidas polas leis estatais vixentes en cada momento sobre a materia. Art.36. Valado de obra.1. En toda obra de nova planta ou derruba e nas de reforma ou conservación que afecten ás fachadas haberá de colocarse unha cerca de protección de dous metros de altura como mínimo, de materiais que ofrezan seguridade e conservación decorosa e situada á distancia máxima de dous metros da aliñación oficial. En todo caso, deberá quedar recuada do bordo, polo menos 0,60 metros, para permitir o paso de peóns.2. Cando por circunstancias especiais non se faga aconsellable a aplicación destas normas, o servizo técnico municipal correspondente fixará as características da cerca podendo ordenar a súa desaparición total no momento en que terminen os traballos indispensables na planta baixa, continuando as obras nas plantas superiores, previa colocación da protección que permita o libre paso pola beirarrúa ofrecendo a debida seguridade para a circulación na vía pública.3. Cando as obras ou instalacións poidan supoñer, en si mesmas ou na súa montaxe, un perigo para os viandantes, esixirase, durante as horas de traballo, a colocación na rúa dunha corda ou palenque cun operario que advirta do perigo. Cando as características de tránsito o aconsellen, poderá limitarse o traballo a determinadas horas.4. Nas zonas en que sexa obrigatorio o recuado, a cerca colocarase na aliñación oficial. Non será obrigatoria cando estea construído o cerramento definitivo.5. A instalación de cercas enténdese sempre por carácter provisorio, en canto dure a obra. Por isto desde o momento en que transcorra un mes sen dar comezo as obras, ou estean interrompidas nese tempo, deberá suprimirse a cerca e deixar libre a beirarrúa ao tránsito público.5.9. NORMAS DE COMPOSICIÓN E ESTÉTICA URBANA Art.37. Condicións xerais. A responsabilidade do conxunto estético do agregado urbano corresponde ao Concello e, polo tanto, calquera clase de actuación que lle afecte deberá someterse ao seu criterio, que se acomodará ao establecido no art.104 da Lei 9/2002 de Ordenación Urbanística e Protección do Medio Rural de Galicia. As novas construcións deberán responder na súa composición e deseño a criterios de contemporaneidade. Para garantir a debida integración das novas edificacións prestarase especial atención á continuidade dos tons cromáticos e de textura, así como aos ritmos de composición das fachadas. Art.38. Fachadas e medianeiras. Todas as fachadas terán a consideración de principais e como tales serán tratadas. As medianeiras haberán de tratarse cos materiais convencionais de fachada, aínda que se prevexa que quedarán ocultas total ou parcialmente coas futuras edificacións colindantes. Cando a medianeira quede descuberta como consecuencia do graduado da edificación, terá a consideración de fachada para aos efectos do seu tratamento, que será cos mesmos materiais e acabado que os da fachada principal. Art.39. Cornixas. Haberán de manterse cornixas continuas en aqueles treitos en que así se determina en planos de ordenación de planta e alzados. Nestes treitos, haberá de manterse unha disposición uniforme para o encontro das augas da cuberta coa fachada. Art.40. Cubertas. As cubertas haberán de manter, tanto en composición volumétrica como en materiais unha disposición uniforme en cada cuarteirón.5.10. CUMPRIMIENTO DAS SERVIDUMES FERROVIARIAS Art.41. Servidumes ferroviarias. En el desenvolvemento urbanístico do ámbito do Plan Especial deberá terse en conta o disposto no Capítulo III do Título II da Ley 39/2003 de 17 de novembro do Sector Ferroviario (art.12 a 18) e no capítulo II do título I do seu Regulamento aprobado por R. D. 2387/2004, de 30 de decembro (art.24 a 40). Igualmente, e en relación á liña límite da edificación, deberá terse en conta o disposto na Disposición Final Primeira do R. D. 354/2006 de 29 de marzo, que modifica os apartados 2 e 4 do artigo 34 do “Reglamento del Sector Ferroviario”, así como o disposto na ORDEN FOM 2893/2005 de 14 de setembro, pola que se delegan competencias en materia ferroviaria. Por último os proxectos construtivos de todas as edificacións contidas na zona de influencia do ferrocarril, incluirán una separata que estude o impacto polo ruído e vibracións inducidos polo ferrocarril, e as medidas adoptadas no seu caso para que os seus niveis de ruído estean dentro dos admisibles pola normativa sectorial vixente. Este requisito será esixible con carácter previo á obtención das correspondentes licenzas de edificación.